12.8.2022
SL
Uradni list Evropske unije
L 211/83
UREDBA KOMISIJE (EU) 2022/1393 z dne 11. avgusta 2022 o spremembi Uredbe (ES) št.
1881/2006 glede mejnih vrednosti delta-9-tetrahidrokanabinola (Δ9THC) v konopljinih semenih in iz njih pridobljenih proizvodih (Besedilo velja za EGP)
EVROPSKA KOMISIJA JE –
ob upoštevanju Pogodbe o delovanju Evropske unije, ob upoštevanju Uredbe Sveta (EGS) št.
315/93 z dne 8. februarja 1993 o določitvi postopkov Skupnosti za kontaminate v hrani (1) in zlasti člena 2(3) Uredbe, ob upoštevanju naslednjega: (1)
Uredba Komisije (ES) št.
1881/2006 (2) določa mejne vrednosti nekaterih onesnaževal v živilih.
(2)
Odbor Evropske agencije za varnost hrane (v nadaljnjem besedilu: Agencija) za onesnaževala v prehranski verigi je leta 2015 sprejel znanstveno mnenje o tveganjih za zdravje ljudi v zvezi s prisotnostjo tetrahidrokanabinola (THC) v mleku in drugih živilih živalskega izvora (3).
THC, natančneje Δ9-THC, je najpomembnejši sestavni del rastline konoplje Cannabis sativa.
Agencija je določila akutni referenčni odmerek (ARfD) v višini 1 μg Δ9-THC/kg telesne teže.
(3)
Za pridobitev več podatkov o prisotnosti Δ9-THC in drugih relevantnih nepsihoaktivnih predhodnih sestavin v živilih, pridobljenih iz konoplje, in živilih, ki vsebujejo konopljo ali sestavine, pridobljene iz konoplje, je bilo sprejeto Priporočilo Komisije (EU) 2016/2115 (4).
(4)
Agencija je 7. januarja 2020 objavila znanstveno poročilo o oceni akutne izpostavljenosti ljudi Δ9-THC (5), pri čemer je upoštevala podatke o prisotnosti, pridobljene na podlagi Priporočila (EU) 2016/2115.
V nekaterih ocenah akutne izpostavljenosti je bil ARfD v višini 1 μg/kg telesne teže presežen.
Čeprav se pričakuje, da ocene izpostavljenosti precenjujejo akutno izpostavljenost Δ9-THC v Uniji, pa trenutna izpostavljenost Δ9-THC predstavlja potencialno tveganje za zdravje.
(5)
Zato bi bilo treba določiti mejne vrednosti za konopljina semena in iz konopljinih semen pridobljene proizvode, da se zagotovi visoka raven varovanja zdravja ljudi.
Ker se delta-9-tetrahidrokanabinolna kislina (Δ9-THCA) lahko s predelavo pretvori v (Δ9-THC), bi bilo treba določiti mejne vrednosti za vsoto Δ9-THC in Δ9-THCA, izraženo kot ekvivalenti Δ9-THC.
(6)
Uredbo (ES) št.
1881/2006 bi bilo zato treba ustrezno spremeniti.
(7)
Da se gospodarskim subjektom omogoči priprava na nova pravila, uvedena s to uredbo, je primerno zagotoviti razumen čas do uporabe mejnih vrednosti.
Prav tako je primerno določiti prehodno obdobje za živila, ki so bila zakonito dana v promet pred datumom začetka uporabe te uredbe.
(8)
Ukrepi iz te uredbe so v skladu z mnenjem Stalnega odbora za rastline, živali, hrano in krmo –
(1) UL L 37, 13.2.1993, str. 1.
(2) Uredba Komisije (ES) št.
1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str. 5).
(3) European Food Safety Authority (EFSA) Journal 2015;13(6):4141.
(4) Priporočilo Komisije (EU) 2016/2115 z dne 1. decembra 2016 o spremljanju prisotnosti Δ9-tetrahidrokanabinola, njegovih predhodnih sestavin in drugih kanabinoidov v živilih (UL L 327, 2.12.2016, str. 103).
(5) EFSA (Evropska agencija za varnost hrane), Arcella D., Cascio C. in Mackay K., 2020.
Acute human exposure assessment to tetrahydro­ cannabinol (Δ9-THC) (Ocena akutne izpostavljenosti ljudi tetrahidrokanabinolu (Δ9-THC)).
EFSA Journal 2020;18(1):5953, 41 str. https://doi.org/10.2903/j.efsa.2020.5953.